text:
Herluf Joensen, f. 1925, úr Hvalvík, var maðurin, ið gróv Eiðis-/Gjáarvegin ígjøgnum av Vombini - í gjøgnum Líðina - og til vegendan undir Neytaskriðuni. Eiðismenn høvdu við vánaligum amboðum gjørt veg niðan á Vombina, og Gjáarmenn høvdu somuleiðis í sínum lagi gjørt veg frá Gjógv og yvir um Neytaskriðuna.
Herluf sum kúgvamaður og Jóannes á Fløtti sum neytadrongur (undir Hamarsendanum).
Herluf hevði, eftir tátíðar tykki, eina fína blaðmaskinu, og tiltikin raskur var hann at grava. Vegformaður var tann kendi og framfýsni vágbingurin, Arni Brattaberg, og vegmenninir vóru eiðismenn, funningsmenn og gjáarmenn. Brattaberg hevði sær til hjálpar tríggjar formenn: Eivind Kruse, av Eiði, Jákup Petersen (Jákup úr Hvanngarðinum) úr Funningi og Anton Hansen (Anton á Klá), frá Gjógv.
Vit hava verið í Hvalvík og vitjað Herluf, sum nú er 86 ára gamal, og koyrdu vit ein biltúr eftir Eiðis-Gjáarvegnum. Eisini fingu vit hann at fortelja okkum eitt sindur um vegarbeiðið.
Herluf segði soleiðis frá: Eg kom av Morskranesi til Eiðis-/Gjáarvegin í 1958. Vegur var gjørdur av Eiði og niðan á Vombina, men hann var so smalur, at bilur fekk illa koyrt eftir honum í støðum. Seinni gjørdu vit alt tað av nýggjum. Eg hevði eina blaðmaskinu, ið kraftaði væl, og so var bara at grava. Fyrst varð moldin grivin omanav, og var tað ov høgt, so varð sprongt. Tað var leingi at bora við lufthamarum, men tað gekst væl álíkavæl. Eitt stórt grótbrot var undir Kobba, og haðani kom grót til ífyllu. Eg hevði eina jarnplátu, sum eg kundi krøkja upp í kúnna. Henda plátan varð brúkt til at flyta bøkkar við til jaðaðar, og sjálvsagt eisini til grót og alt møguligt. Alt varð steinsett við hond, og tað var eitt strævið arbeiði, men tað var so væl gjørt, at tað bar væl til at koyra eftir steinsetingini. Tað minti meg mest á teir fínu, steinløgdu vegirnar í útlondunum. Fínur skervur varð so stroyddur omanyvir. Tað stóð eitt sáld, sum var gjørt av jarnrørum, við grótbrotið, og haðani kom skervurin. Jú, plátan var mangan hent, og vanliga hevði eg altíð ein mann hjá mær, sum m.a. hjálpti mær at krøkja í og annað sovorðið. - Tað var gott at grava um Eiðisskarð, men frá Kobba og oman um tað niðara svingið var verri at koma í holt við, tí har var so grýtut. Í gjøgnum Líðina var gott at grava, men har var nógv mold - serliga undir Hamarsendanum.
Um ólavsøkutíðina 1959 vóru nakrir hundrað metrar eftir at grava til Gjáarendan – um Neytaskriðuleiðina. Eg minnist, at Brattaberg fór á ólvasøku og bað meg ringja til sín at fortelja, hvussu tað gekst við arbeiðinum. Jú, eg ringdi so, men okkurt mundi vera galið við nummarinum, tí eg fekk fatur á Hvíldarheiminum í Havn, so eg ringdi ikki aftur. Gravingin gekk við eini rúkandi ferð, og áðrenn nakar visti av, høvdu vit grivið ígjøgnum. So funnu vit uppá at fara við einum traktori til Gjáar. Við vóru Sivert á Fløtti, Erling Hansen, smiðjumeistari, Fuglafirði, eg sjálvur, og so var tað tann, ið koyrdi, men eg havi tíverri gloymt, hvør tað var. Líkamikið, tað flaggaði við Gjógv og í Funningi, og vit fóru fyrst inn á Fløtt til Sivert, har vit fingu alt gott. Síðani fóru vit oman í Stovuna, og Jóhanna var so sera blíð. Hon hevði kókað ræst kjøt til dagin.
So kom útvarpið og segði tað, at nú var koyrandi til Gjáar, og soleiðis fekk Brattaberg tey tíðindi, so tað var nokkso stuttligt. Benadikt hevði tveir lastbilar tá: tann lítla Bedfordin, sum hann koyrdi arbeiðsfólkið við, og so hevði hann ein annan nýggjan at arbeiða veg við. Tann lítla Bedfordin seldi hann til Funnings, og so skuldi tann nýggjari fáast til Gjáar. Eg minnist, at vit settu hann á plátuna – aftan úr gravkúnni – og drógu hann millum báðar vegendarnar. Í bilinum vóru Benadikt, Óluva, kona mín, Ingibjørg, systir Óluvu og Jógvan Páll, sonur okkara.
Og so kom tann stóri dagurin – 17. oktobur 1959 – tá ið vegurin alment varð latin upp fyri ferðslu. Arbeiðsfólkið samlaðist fyrst í smiðjuni undir Eiðisskarði, og har segði Brattaberg nøkur orð, og so sungu vit ”Fast stóð í fonnum eitt fjalladalsfylgi”. Síðani koyrdu allir bilarnir til Gjáar – við Benadikt á odda. Stórt ball var við Gjógv, men tað bleiv eitt satt ódnarveður um kvøldið, so at lastbilar vendu aftur. Teir høvdu fólk í lastini og so galesju, men tað feyk tað heila omanav.
Herluf vitjar Herluf (februar 2012).
Tann gamli Gjáarvegurin var so vánaligur, at hann mátti gerast av nýggjum, og tá ið eg arbeiddi uttan fyri Skarð, sá eg ein hampuliga stóran stein undir vegnum. Í staðin fyri at koyra hann í vegin, fann eg uppá at taka hann við kúnni og seta hann upp oman fyri vegin. Teir vóru skjótir at geva honum navnið Herluf, skal eg siga tær. Asbjørn Matras, f. 1947, var tá - tað teir kallaðu - neytadrongur hjá mær. Hansara uppgáva var at hjálpa mær við ymiskum, men tað mesta var at flyta grevið frá síðu til síðu, soleiðis sum tað nú lá fyri undir grevstrinum. Mikkjali Helmsdal dámdi so væl, at sovorðnir steinar blivu settir upp, og so var tað tað, at teir vóru so góðir at hava, tá ið man skuldi siga, hvar man var.
Tá ið eg so kom út til Huldulonina at grava, fortaldu teir mær, hvussu tað gekst einum gomlum vegformanni frá Gjógv – Gamla-Pæturi – tá ið hann skipaði fyri at seta á Huldulonina. Hann skuldi hava eina ringa nátt. Sjálvandi hevði eg hetta meir ella minni í huganum, meðan eg gróv, at eg kanska kundi koma út fyri tí sama. Og soleiðis var. Eg tørnaði inn og sovnaði sum ein knubbur, og so droymdi eg Huldulonina. Ikki minnist eg, hvat eg droymdi, men tað var okkurt um, at eg var komin illa fyri av Huldulonini. Tað var bara hesa einu náttina, og eg droymdi hann ongatíð aftur, so hetta gjørdi mær ongan mun. Tað var ikki sum at siga tað – at seta á Huldulonina.


c: text/html

text:
16.07.17
U 21 landsliðið hjá monnum.
Fýra Neistaleikarar við í U 21 landsliðshópinum.
Les meira
02.07.17
U 17 dreingjalandsliðið
Ikki færri enn 7 neistaleikarar á U17 landsliðnum.
Les meira
29.06.17
Venjarar D 12 - 2017/18
Vit eru sera fegin um at kunna kunngerða, at venjaratoymið hjá D12 kappingarárið 2017/18 verður Einar Martin Hjalt Jacobsen og Kári Horn.
Les meira
19.06.17
Venjarar hjá D 10 kappingarárið 2017/18
Neistin arbeiðir við at fáa venjarakabalina hjá øllum barna og ungdómsliðunum at ganga upp til næsta kappingarár og eru vit næstan komin á mál.
Les meira

robotstxt: allowed

filter: keep


text:
Búmerkja kapping til Kunoyar Kommunu
Kommunustýrið samtykti á kommunustýrisfundi tann 22.02.17 at gera eina kapping um búmerkið til Kunoyar Kommunu.
Í fyrstu atløgu verður hendan kapping bert fyri borgarar í Kunoyar kommunu, um so er at tað koma 3 ella færri uppskot inn verður henda kapping víðka, so øll kunna verða við. Kommunustýrislimir kunna ikki luttaka í hesi kapping.
Vinningar:
- 5.000,-
- 1.000,-
- 500,-
Uppskotini skulu verða stødd A4 ark.
Navnið á viðkomandi ið hevur tekna skal ikki standa á uppskotinum, men koyrast ið ein brævbjálva fyri seg saman við uppskotinum.
Viðkomandi er vælkomin at skriva eina frágreiðing um búmerkið.
Uppskotini skulu sendast til:
Kunoyar Kommunu
Kunoyargøta 7
780 Kunoy
Uppskotini skulu verða inni 08. juni 2017.
Dómararnir eru kommunustýrið og ein grafikari.
Vinarliga
Kunoyar kommuna
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Danjal av Rana 17.10.2016 (10:17)
Sker bremsilongdina í helvt - skift til vetrardekk
Myrk kvøld, náttarfrost og kaldir morgnar. Veturin nærkast, og fyrsti kavin kann koma nær sum er. Fyri mong kemur tað óvart á, so nú er tíð til at hugsa um vetrardekk.
Sjálvt um summardekk nú á døgum eru góð, so eru tey framleidd til at brúka um summarið og ikki um veturin. Vetrardekk eru gjørd til kalt veðurlag og hava tí serstakar trygdareginleikar, sum er øðrvísi enn til summardekk.
Vit fáa kanska ikki altíð so nógvan kava, og summi halda tí, at tað er óneyðugt við vetrardekkum. Men, um vetrarkøldu vegirnir eru lagdir við rímfrosti, ísi, kava, vátakava, krapa ella vætu, so er vetrardekkið besta loysnin fyri teg, fyri trygdina og fyri hini í ferðsluni.
Fríðrikur Bláhamar frá First Stop mælir av trygdargrundum til, at øll skifta til vetrardekk.
- Nútímans vetrardekk eru framleidd av gummiblandi, ið heldur bleytleikan við sjálvt lágum hitastigum. Tað merkir, at dekkini halda sær liðilig og smidlig, sum ger, at bilførarin kann stýra í vandamiklum førum. Gummiið í summardekkum verður hart við lágum hitastigum. Tað lækkar vegafestið, og stýringin verður tilvildarlig. Eisini mynstrið er ment til vetrarveðrið, og mongu foyrurnar og lamellirnar geva nógvar kantar, ið kunnu býta seg fastar í hálar flatur, sigur hann.
Munurin á summar- og vetrardekkum kemur týðiliga fram, tá ið tú samanber bremsulongdir. Á hálum vetrarvegum vil summardekkið vanliga hava dupult so langa bremsulongd sum vetrardekkið.
- Vit síggja, at tað koma fleiri og fleiri MPV/SUV-bilar, sum eru størri og tyngri bilar, sum hava longri bremsulongd, og her er tað eyka umráðandi við góðum vetrardekkum, sigur Fríðrikur Bláhamar.
Fíggjarliga loysir tað seg væl at koyra á vetrardekkum. Kanningar vísa, at summardekk slítast 30 % skjótari, um tú eisini koyrir við teimum um veturin. Tað merkir, at samlaða kilometurtalið er hægst við at koyra við summardekkum um summarið og við vetrardekkum um veturin. Harafturat kemur stóri vandin fyri stórum og dýrum skaðum á bilar og fólk, um dekkini ikki svara til veðrið og førið.
- Tað er eitt gott hugskot at bíleggja tíð til áseting nú, tí tá ið tað er vorðið hált á vegunum, er sum oftast nógv at gera, og tá kann verða trupult at fáa tíð, leggur Fríðrikur Bláhamar afturat.


text:
Innbjóðing til kapping í Kollafirði 5. - 6. november 2016
Vikuskifti 5. og 6. november 2016 skipar KÍF fyri kapping í Kollafirði.
Bjóðað verður flogbørn level 0 - 1 - 2 - 3 - G/D12 - KVU/MU.
- Flogbørn og G/D12 spæla leygardagin 5. november.
- KVU/MU spæla sunnudagin 6. november.
Kappingin hjá G/D12 og KVU/MU telur við til FM.
Kappingin hjá G/D12 verður í bólkum eftir dugnaskapi, grunda á fyrstu kappingina í ár.
Luttekur felag við meira enn einum liði í sama aldursbólki, skulu liðini nevnast í bókstavarað ella talrað soleiðis, at A ella 1 verður at rokna sum tað besta liðið, B ella 2 sum tað næstbesta o.s.fr.
Tilmelding á flogboltur(KURLA)kif.fo í seinasta lagi mikudagin 26. oktober 2016.
Kostnaður kr. 200 fyri hvørt lið. Peningurin skal flytast á kontu 9181 – 4972076 í Eik Banka
Vit gleða okkum at síggja tykkum øll :)
Við flogbóltskvøðu
KÍF


text: Eitt ‘oooh’ fór gjøgnum høllina í Indianapolis í gjár, tá ið úrslitatalvan vísti DSQ út fyri Ian Crocker í finaluni í 100 firvald. Hann hevði tjóvstartað á sama hátt sum hann tjóvstartaði í innleiðandi 4 x 100 blandað í Melbourne, tá ið hann varð atvold til at Michael Phelps ikki kláraði metnógv 8 gullmerki á somu stevnu. Og fyri at gera tað enn meira surrealistiskt, so kláraði Michael Phelps allíkavæl akkurát at vinna á Crocker, á sama hátt sum hann vann í síðstu tøkum í finaluni í 100 firvald í Melbourne. Lesið her á SwimmingWorld.


text:
Tríggir tvøramenn á U21
TB | 26/05/13
Úttøka hevur í kvøld verið til U21 landsliðið hjá monnum. Hópurin við teimum ungu monnunum bleiv úttikin í kvøld til hetta landsliðið, sum hevur staðið seg sera væl seinastu tíðina við góðum úrslitum á heimavølli eins og á útivølli.
Nakað sum kann gera okkum her í TB glað er, at tríggir av ungu monnunum eru tvøramenn, harav tveir núverandi TB leikarir, Rógvi Joensen og Poul Ingason. Hin tvøramaðurin er Gilli Sørensen, sum hevur leikt mong av sínum árum í svørt hvítu troyggjuni. Í fjør var Gilli við til at tryggja TB verandi pláss í Effodeildini og eftir summarsteðgin valdi hann síðani at fara norður um Suðuroyarfjørðin og royna eydnuna í B36.
Rógvi og Poul eru tveir av teimum ungu monnunum, sum hava tikið ábyrgd í ár á besta liðnum hjá TB. Onki er at ivast í, at hesir báðir hava stóra framtíð frammanfyri sær. Poul hevur fingið stóra uppgávu at røkja á besta liðnum hjá TB í ár, tí hann er so at siga einasti áloypari í Effohópinum – higartil hevur tað eydnast honum væl og er hann tann, ið hevur skotið flest mál fyri okkum í ár, fimm mál eru tað blivin til í Effodeildini.
Rógvi Joensen, 19 ára gamli froðbingurin, hevur í ár fingið álagt eitt stórt álit við tað, at hann hevur fingið liðskiparabandi frá veteraninum Óla Johannesen. At yvirtaka tað frá Óla er ongin løtt uppgáva at røkja, men hetta hevur ikki nervað unga talentinum, sum eisini hevur skotið mál í svørt hvítu troyggjuni í ár – tað eina málið varð skotið móti EB/Streymi í einum dysti har tað enn eina ferð eydnaðist okkara monnum at fáa stig við frá Margáir.
U21 landsliðið skal møta Rumenia heima 7. juni og Montenegro úti 11. juni.
Vit ynskja teimum trimum góða eydnu við U21 landsliðnum og tað er uttan iva tykkum fult uppiborið!


text:
Saksun
Saksun er ein gomul bygd á norðursíðuni á Streymoy. Landslagið við bygdina er sermerkt. Gamli garðurin Dúvugarður er framvegis virkin, men gomlu íbúðarhúsini eru í dag friðað og standa sum eitt minni um farnar øldir. Millum Saksun og Vestmanna stendur millum annað Koppenni, ið er hægsta fjall á Streymoynni. Við báti slepst inn á víkina uttan fyri bygdina Saksun. Ein smalur ósi rennur millum havið og Pollin, sum annars er avskorin frá havinum av sandgrynnum. Bert heilt smáir og lættir bátar sleppa inn á Pollin og bert á flóð. Úr Saksun gongur vegurin oman gjøgnum Saksunardal, har gróðurin er nógvur. Í bygdini Saksun eru fleiri garðar, sum hava staðið í øldir.
Sjáldsama og stórbæra landslagið dregur nógv vitjandi til sín: Saksunardalur, ið er heilar 10 kilometrar langur, Saksunarvatn við sínum sílum og laksi, pollurin, umframt Dúvugarð, sum er varðveittur í sínum upprunaliga líki. Har búleikaðust fólk fram til 1940, men seinni eru húsini gjørd til eitt forvitnisligt savn, har vit kunnu síggja, hvussu karmarnir vóru á einum vanligum føroyskum garði í gamla bóndasamfelagnum. Í Saksun er ikki bara vakurt á hásumri, tá mong ferðafólk vitja.
Søga[rætta | rætta wikitekst]
Fyri nøkrum hundrað árum síðani fórst skipið, sum seinni mest er umtalað Saksunarskipið, í Saksun. Í lastini var millum annað viður, og tá farmurin varð seldur á uppboðssølu, varð ein stokkur av pommerskari furu seldur til Nólsoyar, har hann varð nýttur at byggja eina stovu í húsunum við Brunn, og tríggir aðrir stokkar vórðu seldir til Suðuroyar. Maðurin, sum keypti teir tríggjar stokkarnar, bant teir saman til ein flaka, setti segl á og sigldi í hesum líki stokkarnar suður.


text:
Eykabýráðsfundur 10. des. 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard
1.
J. nr. 15/00337: Eykajáttan til Barnaverndartænastuna.
Sosiala nevnd og fíggjarnevndin mæla til at veita eina eykajáttan uppá 1.527.000 kr. til Barnaverndartænastuna.
-Býráðið hevur á fundi 25/6-2015 samtykt, við 1. viðgerð, at veita eina eykajáttan uppá 1.527.000 til Barnaverndartænastuna.
2.
J. nr. 15/00644: Fíggjarviðurskifti fyri Samstarvið um Økistænastuna við Skálafjørðin.
Inntøkurnar til eldraøkið, røkka ikki til raskturin av Økistænastuni fyri Skálafjørðin, sum hevur eitt framskrivað hall uppá 3,8 mió. Av hesum er parturin hjá Runavíkar kommunu 2.463 tkr.
-Sosiala nevnd og fíggjarnevndin mæla til eina eykajáttan í 2015 uppá 2.463 tkr.
-Býráðið hevur á fundi 29/10-2015 samtykt at taka undir við tilmælinum frá Sosialu nevnd og Fíggjarnevndini.


text:
Tíðindini eru eitt sindur ørkymlandi, tí har eru eingi nøvn nevnd í tíðindastubbanum, men hetta er sjálvandi eisini áhugavert, at Suðuroyar Ferðavinnufelag velur at investera næstan kvarta millión í mentanina. Vit munu kunna ganga út frá, at starvið verður uppsligið og so verður spennandi at síggja hvør tann persónur er, sum er førur at taka á seg ta veldugu uppgávu at fyrireika upplatingina av altjóða mentanarhúsinum á Drelnesi. Hesin persónur má vera væl ílætin útbúgvingarliga og hava royndir innan mentanararbeiði, tí hann ella hon kemur at definera listarliga innihaldi í mentanarhúsinum, sum vit higartil hava hoyrt ógvuliga lítið um. Spennandi verður - meira um hetta seinni.
(KP)


text:
Eg eri komin fram á eitt lesarabræv i Dagblaðnum frá 4. desember í 1956, har ítróttafólk mala frá, at danin Frits Jensen sleppur at byggja fyrstu bensinstøð av sínum slagi í Gundadali. Fólk vísa í lesarabrævinum á, at eingin bensinstøð er teknað í heildarætlanina fyri Gundadal. Býráðið eigur beinanvegin at vísa á annað stað í býnum til nýggju bensinstøðini. Og ítróttafólkini halda fram í lesarabrævinum.
– Gundadalur er ætlaður til leikpláss, vøllir, plantingar, beinkir at sita á o.s.fr. Hví so at kloyna eina bensinstøð upp í hesa stórfingnu ætlan. Um býráðið fremur hesa ætlan í seinastu løtu, áðrenn verður valt av nýggjum, skal tað ongan heiður eiga fyri tað. Hetta uppískoyti til Gundadal eigur, um tað verður samtykt, at verða uppkallað eftir teim smávísu fedrum har sita. Men tað eigur ikki at vera samtykt, siga ítróttamenninir millum annað í lesarabrævinum frá 4. desember 1956.
Býráðsval var hetta árið tann 30. desember, og óivað var málið um bensinstøðina ikki avgjørt fyri býráðsvalið. Men eitt liggur púra fast, at Frits Jensen fekk at enda byggiloyvi til bensinstøðini ella rættari sagt “servicestøðina” í Gundadali, sum var hin fyrsta av sínum slagi í Føroyum. Frits Jensen byrjaði annars við egnum bilverkstaði í Havn í 1952, og í 1959 flutti hann virksemið niðan í nýggju støðina í Gundadali. Aftrat verkstaðnum var eisini sølubúð, sum seldi eykalutir til bilar. Og so seldi støðin sjálvandi eisini bensin og diesel til bilar og motorsúkklur.
Aftrat støðini bygdi Frits sær sethús, har hann og konan búðu. Tey høvdu eingi børn, men høvdu alsk fyri hundum. Eg kendi væl Fríts Jensen, ella rættari sagt, vit øll kendi Frits, tí hann var so blíður og fyrikomandi maður. Sum ungir dreingir gingu vit nógv í biograf, og Frits sá allar filmar, sum komu til landið. Frits gavst við bensinstøðini í 1984, og eftir hetta flutti hann til Danmarkar.
Áhugavert at koma fram á slík gomul lesarabrøv, tí nú skjótt trýs ár seinni er heildarmyndin í Gundadali vorðin øðrvísi, enn tá ítróttamenninir skrivaðu lesarabrævið í Dagblaðið í 1956. Bensinstøðin er framvegis har, tey selja bensin og diesel, men har er eingin bilverkstaður, og fólk búgva ikki í húsinum suðureftir. Harafturímóti er upprunaliga “servicestøðin”, sum liggur uttanfyri ítróttaøkið, vorðin ein stórur handil. (Vagnur)


text:
15. mai vóru 76 sendiharrar úr ymiskum londum við makum, og vitjaðu Runavíkina.
Nógvar flaggstengur vórðu settar upp til forkunnugu vitjanina.
Hans Jacob Lamhauge, borgarstjóri helt røðu og ynksti teimum vælkomnum.
Hotel Runavík borðreiddi við nógvum ymiskum fiskasløgum, sum vóru virkað á Skálfjørðinum og virkini við fjørðin høvdu latið. Fiskurin var tilgjørdur á allar hugsandi hættir, og eiga kokkarnir eitt heraklapp fyri eina ótrúliga góða máltíð.
Áðrenn og undir døgurðanum spældu Morid og Maria tvørfloytu og Jórun klaver. Eftir døgurðan lá leiðin inn á Bakkafrost, har Regin Jacobsen tók ímóti sendiharrunum og gav teimum eina rundvísing á virkinum.
24.05.2007
Sendiharravitjan á Runavíkini
15. mai vóru 76 sendiharrar úr ymiskum londum við makum, og vitjaðu Runavíkina.


text:
KAPITTUL 16
Standið Djevulinum og svikaálopum hansara ímóti
„Standið Djevulinum ímóti, so skal hann flýggja frá tykkum!“ – JÁKUP 4:7.
1, 2. Hvør gleðist, tá ið dópur er?
TÚ HEVUR allarhelst hoyrt nógvar dópsfyrilestrar á okkara stevnum, um tú hevur tænt Jehova í nógv ár. Men uttan mun til hvussu ofta tú hevur verið til staðar við tílík høvi, verður tú helst kensluliga ávirkaður, hvørja ferð løtan kemur, tá ið tey, sum sita á fremstu røð, reisa seg upp at svara dópsspurningunum. Og seinni tá ið tey koma upp úr vatninum, fer eitt suð av spenningi gjøgnum áskoðararnar, sum síðani vísa sína gleði við at klappa hjartaliga. Tárini fylla kanska eyguni, meðan tú eygleiðir hesi dýrabaru menniskjuni, sum hava valt at tæna Jehova. Slíkar løtur gleða hjartað!
2 Vit síggja kanska bara dóp nakrar fáar ferðir um árið, meðan einglarnir nógv oftari kunnu gleðast um at síggja fólk verða doypt. Ímynda tær, hvussu stór „gleði [er] í Himli“, tá ið túsundtals menniskju um allan heimin hvørja viku koma upp í samskipan Jehova. (Lukas 15:7, 10) Eingin ivi er um, at einglarnir fegnast um henda vøksturin! – Haggai 2:7.
„DJEVULIN GONGUR UM SUM BRØLANDI LEYVA“
3. Hví gongur Satan um sum ein „brølandi leyva“, og hvat roynir hann at gera?
3 Sum ein týðiligur mótsetningur til hetta eygleiða aðrir andaskapningar dóp í stórari vreiði. Tað loypir øði í Satan og illu andarnar at síggja øll hesi menniskjuni venda hesum spilta heiminum bakið. Satan tvíhelt jú um, at eingi menniskju tæna Jehova av berum kærleika, og at eingin fór at vera trúfastur undir ógvisligum royndum. (Les Job 2:4, 5.) Hvørja ferð onkur velur at víga sítt lív til Jehova, vísir tað, at Satan fer skeivur. Tað er, sum fær hann ein frammaná fleiri túsund ferðir um vikuna árið á tamb. Ikki løgið, at hann „gongur um sum [ein] brølandi leyva og leitar eftir, hvørjum hann fær gloypt“. (1 Pætur 5:8) Henda ’leyvan’ er altrá eftir at gloypa okkum andaliga og harvið skaða ella enntá oyðileggja okkara samband við Gud. – Sálmur 7:2, 3; 2 Timoteus 3:12.
Hvørja ferð onkur vígir sítt lív til Jehova og verður doyptur, vísir tað, at Satan fer skeivur
4, 5. (a) Hvørjar tvær týðandi avmarkingar hevur Jehova sett Satani? (b) Hvørjum kunnu sonn kristin vera vís í?
4 Hóast vit altso hava ein ógvuliga óðan fígginda, nýtist okkum ikki at vera alt ov bangin. Hví ikki? Tí Jehova hevur avmarkað valdið hjá hesi ’brølandi leyvuni’ í tveimum førum. Hvussu tá? Fyrst hevur Jehova boðað frá, at ein ’stórur skari’ av sonnum kristnum fer at yvirliva komandi ’stóru trongdina’. (Opinberingin 7:9, 14) Av tí at profetiirnar hjá Gudi altíð ganga út, má sjálvt Satan vita, at hann ongantíð fær gloypt øllum Guds tænarum.
5 Tann seinna avmarkingin sæst í einum grundleggjandi sannleika, sum ein av Guds trúføstu tænarum í forðum bar fram. Azarja profetur segði við Asa kong: „HARRIN er við tykkum, táið tit eru við Honum.“ (2 Krønikubók 15:2; les Fyrra Korintbræv 10:13.) Nógvar frásøgur í Bíbliuni vísa, at tað ongantíð lukkaðist Satani at gloypa Guds tænarum, tá ið teir hildu seg nær til Gud. (Hebrearabrævið 11:4-40) Á okkara døgum kunnu tey, sum halda seg nær til Gud, eisini standa Djevulinum ímóti og enntá sigra yvir honum. Ja, Guds orð sigur: „Standið Djevulinum ímóti, so skal hann flýggja frá tykkum!“ – Jákup 4:7.
EIN BARDAGI „VIÐ ANDAHER ÓNDSKAPARINS“
6. Hvussu berjist Satan við hvønn einstakan av okkum?
6 Tað ber ikki til hjá Satani at vinna bardagan, men hann kann vinna á okkum sum einstaklingar, um vit ikki eru á varðhaldi. Satan veit, at hann fær gloypt okkum, um hann kann fáa okkara samband við Jehova at vikna. Hvussu roynir hann at gera tað? Við ógvisligum, persónligum og svikaligum álopum. Latið okkum kanna hesar stríðsætlanirnar hjá Satani.
7. Hví herðir Satan síni álop á fólkið hjá Jehova?
7 Ógvislig álop. Jóhannes ápostul segði: „Allur heimurin liggur í hinum illa.“ (1 Jóhannes 5:19) Í hesum liggur ein ávaring til øll sonn kristin. Av tí at Satan longu hevur gloypt øllum tí gudleysa mannaheiminum, fær hann nú savnað seg um at herða síni álop á tey, sum higartil hava staðið honum ímóti – fólkið hjá Jehova. (Mika 4:1; Jóhannes 15:19; Opinberingin 12:12, 17) Hann er í øðini, tí hann veit, at tíðin, hann hevur, er stutt. Og tí hevur hann hert trýstið. Í dag standa vit andlit til andlits við hansara síðstu ræðuligu roynd at oyðileggja okkara samband við Gud.
8. Hvat meinti Paulus við, tá ið hann segði, at vit eru í ’bardaga’ við óndar andar?
8 Persónlig álop. Paulus ápostul ávaraði sínar trúarfelagar: „Hjá okkum stendur bardagin ... við andaher óndskaparins í himmalrúminum.“ (Efesusbrævið 6:12) Grikska orðið, sum her er umsett ’bardagi’, merkir bókstavliga „glíming“ og lýsir ein dyst mann móti manni. Við hesum orðinum vísti Paulus sostatt, at vit øll persónliga eru í bardaga við óndar andar. Uttan mun til um vit búgva í einum landi, har trúgvin á illar andar er vanlig ella ikki, mugu vit ongantíð gloyma, at vit, í hvussu er frá tí løtuni vit víga okkara lív til Jehova, so at siga seta okkara føtur á glímingarmottuna. Tí er tað ikki so løgið, at Paulus fleiri ferðir eggjaði teimum kristnu í Efesus til at standa stinn. – Efesusbrævið 6:11, 13, 14.
9. (a) Hví brúka Satan og illu andarnir ymisk „svikaálop“? (b) Hví roynir Satan at spilla okkara hugsanarhátt, og hvussu kunnu vit standa honum ímóti? (Sí rammuna „ Vit mugu ansa okkum fyri svikum Satans!“) (c) Hvat svikaálop fara vit nú at kanna?
9 Svikaráð. Paulus áminnir tey kristnu um at standa „svikaálopum Djevulsins“ ímóti. (Efesusbrævið 6:11) Legg til merkis, at Paulus nýtir fleirtal. Óndir andar brúka ikki bara eitt, men nógv ymisk svikaráð – og við góðari grund. Gjøgnum tíðina hava nakrir av Guds tænarum klárað at staðið ímóti eini ávísari roynd, men givið eftir fyri eini aðrari. Tí eygleiða Djevulin og illu andarnir neyvt atburðin hjá hvørjum einstøkum av okkum fyri at finna út av, hvar vit eru veikast. Síðani gera teir sær dælt av einum og hvørjum veikleika, sum kann skaða okkara samband við Gud. Men tíbetur eru vit ikki óvitandi um nógvar av mannagongdunum hjá Djevulinum, tí vit kunnu lesa um tær í Bíbliuni. (2 Korintbræv 2:11) Fyrr í hesi bókini hava vit umrøtt nakrar av hesum snerrunum, eitt nú materialismu, ringan felagsskap og kynsligt siðloysi. Latið okkum nú kanna eitt annað svikaálop hjá Satani – spiritismu og onnur sløg av okkultismu.
AT FÁAST VIÐ OKKULTISMU ER EIN SVIKAGERÐ
10. (a) Hvat er okkultisma? (b) Hvussu metir Jehova spiritismu og onnur sløg av okkultismu, og hvussu metir tú tað?
10 Tey, sum fáast við okkultismu, koma beinleiðis í samband við illar andar. Nøkur sløg av okkultismu eru spádómur, gandur, at rúnabinda og at tosa við tey deyðu. Sum vit vita, metir Jehova spiritismu og onnur sløg av okkultismu sum nakað „viðurstyggiligt“. (5 Mósebók 18:10-12; Opinberingin 21:8) Av tí at eisini vit mugu ’skýggja hitt illa’, er tað óhugsandi, at vit nakrantíð skuldu roynt at fingið samband við óndar andamaktir. (Rómbrævið 12:9) Tað hevði verið ein andstyggilig svikagerð móti okkara himmalska Faðir, Jehova.
11. Hví hevði Satan vunnið stórsigur, um hann fekk okkum at fáast við okkultismu? Lýs við einum dømi.
11 Men nettupp tí, at tað at fáast við okkultismu er andstyggiligt trúloysi móti Jehova, roynir Satan alt, hann er mentur, at lokka nøkur av okkum í ta felluna. Hvørja ferð Satan fær lokkað ein av Guds tænarum at fáast við okkultismu, vinnur hann stórsigur. Hví? Hugsa um hesa samanberingina: Um tað bar til at fáa ein hermann at rýma úr og svíkja sína egnu herdeild fyri at fara yvir í fíggindaherin, hevði herovastin hjá fíggindanum verið ovurfegin. Hann hevði kanska enntá víst svíkjaran fram sum eitt steyp so at siga fyri at háða fyrrverandi herovastan hjá hesum hermanninum. Á líknandi hátt hevði ein tænari hjá Gudi, sum fór at fáast við spiritismu ella onnur sløg av okkultismu, vitandi og við vilja svikið Jehova og beinleiðis givið seg undir Satan. Ímynda tær, hvussu tað hevði frøtt Satan at víst henda svíkjaran fram sum eitt krígssteyp! Hevði nakar av okkum viljað latið Satan vunnið ein slíkan sigur? Avgjørt ikki! Vit eru ikki svíkjarar.
SATAN BRÚKAR SPURNINGAR TIL AT SÁA IVA
12. Hvørja mannagongd brúkar Satan til at ávirka okkara áskoðan á okkultismu?
12 So leingi sum vit hava andstygd fyri okkultismu, fer tað ikki at lukkast Satani at lokka okkum í ta felluna. Tí veit hann, at hann má broyta okkara hugsanarhátt. Hvussu ger hann tað? Hann roynir at villleiða Guds tænarar, soleiðis at nøkur at enda „kalla hitt ónda gott og hitt góða ónt“. (Esaias 5:20) Fyri at gera tað vendir Satan ofta aftur til eina av sínum væl royndu mannagongdum – at seta spurningar fyri at sáa iva.
13. Hvussu hevur Satan brúkt spurningar til at sáa iva?
13 Legg til merkis, hvussu Satan brúkti hesa mannagongdina í forðum. Í Edens urtagarði spurdi hann Evu: „Segði Gud veruliga, at tit ikki mugu eta av einum og hvørjum træi í urtagarðinum?“ Einaferð á døgum Jobs, tá ið einglarnir høvdu fund í himli, setti Satan spurningin: „Man Job óttast Gud fyri einki?“ Og tá ið Jesus fór undir sína tænastu á jørðini, bjóðaði Satan honum av við at siga: „Ert Tú Sonur Guds, so sig, at hesir steinar skulu verða breyð!“ Hugsa tær, at Satan í døminum við Jesusi vágaði sær at spotta júst tey somu orðini, sum Jehova sjálvur hevði sagt umleið seks vikur frammanundan: „Hesin er Sonur Mín, hin elskaði, sum Eg havi tokka til.“ – 1 Mósebók 3:1, NW; Job 1:9, Dahl/Viderø; Matteus 3:17; 4:3.
14. (a) Hvussu brúkar Satan svikaráð til at sáa iva um okkultismu? (b) Hvat fara vit nú at kanna?
14 Í dag brúkar Satan líknandi svikaráð í eini roynd at sáa iva um, hvørt okkultisma veruliga er skaðilig. Tíverri hevur hann havt eydnu við at ávirka nøkur sonn kristin. Tey eru farin at seta spurnartekn við, um ávís sløg av okkultismu veruliga eru so skaðilig. (2 Korintbræv 11:3) Hvussu kunnu vit hjálpa teimum at broyta hugsanarhátt? Hvussu kunnu vit tryggja okkum, at svikaráðini hjá Satani ikki ávirka okkum? Fyri at svara hesum spurningunum fara vit at kanna tvey øki, sum Satan á sniðfundigan hátt hevur dálkað við okkultum ískoyti – undirhald og sjúkuviðgerð.
SATAN GER SÆR DÆLT AV OKKARA YNSKJUM OG TØRVI
15. (a) Hvussu meta nógv í vesturheiminum okkultismu? (b) Hvussu hevur heimsins áskoðan á okkultismu ávirkað nakrar av Guds tænarum?
15 Serliga í vesturheiminum verður tað meira og meira vanligt, at fólk fáast við spiritismu, gandakynstur og onnur sløg av okkultismu. Í filmum, bókum, sjónvarpssendingum og telduspølum verður okkultisma oftari og oftari lýst sum nakað stuttligt, spennandi og meinaleyst. Filmar og bøkur, sum hava eina søgugongd, ið leggur dent á okkultismu, er nakað, sum er vorðið sera væl umtókt. Tað er týðiligt, at illu andarnir hava havt eydnu við at lítilsgera vandan við okkultismu. Hevur hetta rákið ávirkað Guds tænarar? Ja, tað hevur ávirkað hugsanarháttin hjá nøkrum. Hvussu tá? Eftir at ein bróðir hevði sæð ein film um tað okkulta, segði hann: „Eg hugdi at filminum, men eg framdi ikki okkultismu.“ Hví er ein slík niðurstøða vandamikil?
16. Hví er tað vandamikið at velja undirhald, ið snýr seg um tað okkulta?
16 Hóast munur er á at fremja okkultismu og at hyggja at okkultismu, merkir tað sjálvsagt ikki, at tað er vandaleyst at hyggja at sovorðnum. Hví ikki? Tað er áhugavert at hugsa um, at einki í Guds orði bendir á, at Satan og hansara illu andar eru førir fyri at lesa okkara tankar. * Tí mugu illu andarnir, sum áður nevnt, neyvt eygleiða okkara atburð – harímillum hvat vit velja til undirhald – fyri at finna út av, hvat vit hugsa, og fyri at uppdaga onkran andaligan veikleika hjá okkum. Tá ið tað sæst á einum tænara hjá Gudi, at honum dámar filmar ella bøkur, sum snúgva seg um andamanarar, gand, at vera settur av illum andum ella líknandi okkult evni, sendir hann ein boðskap til teir illu andarnar. Hann vísir teimum í roynd og veru, hvar hann er veikur. Illu andarnir kunnu tá gera sær dælt av hesum veikleikanum og herða glímingina við viðkomandi, inntil teir so at siga hava lagt hann niður á glímingarmottuna. Nøkur, sum hava fingið áhuga fyri okkultismu við at hyggja at undirhaldi, ið týðiliga lýsir tílíkt, eru so við og við sjálv farin at fáast við okkultismu. – Les Galatiabrævið 6:7.
17. Hvat svikaálop roynir Satan kanska at brúka fyri at misnýta støðuna hjá teimum sjúku?
17 Satan roynir ikki bara at gera sær dælt av okkara hugi til undirhald, men eisini av okkara tørvi á sjúkuviðgerð. Hvussu ger hann tað? Tá ið heilsan hjá einum tænara hjá Gudi bara versnar, hóast hann hevur roynt alt møguligt fyri at blíva frískur, kann hann gerast mótfallin. (Markus 5:25, 26) Hetta kann geva Satani og illu andunum møguleika at misnýta støðuna. Illu andarnir royna kanska at freista tann sjúka til í vónloysi at velja viðgerðir ella mannagongdir, sum fevna um okkurt slag av ’gandi’, ella okkultismu. (3 Mósebók 19:26) Lukkast hetta svikaálopið hjá illu andunum, kann sambandið, tann sjúki hevur við Gud, gerast veikari. Hvussu kann tað tað?
18. Hvørjum mannagongdum halda sonn kristin seg frá, og hví?
18 Jehova gav ísraelsfólki, sum fingust við „gand“, hesa ávaringina: „Hvussu nógv tit so rætta út hendurnar, lati Eg eyguni aftur fyri tykkum; hvussu nógv tit so biðja, hoyri Eg ikki.“ (Esaias 1:15) Vit vilja sjálvsagt ikki gera nakað, sum kundi forðað okkara bønum og hjálpini frá Jehova – serliga í eini tíð við sjúku. (Sálmur 41:4) So um okkurt bendir á, at ein ávís mannagongd, sum skal staðfesta ella viðgera eina sjúku, fevnir um nakað okkult, eiga sonn kristin at halda seg frá slíkum. * (Matteus 6:13) Tá kunnu tey vera vís í, at Jehova hjálpir teimum. – Sí rammuna „ Er talan veruliga um okkultismu?“
SØGUR UM ILLAR ANDAR
19. (a) Hvat hevur Djevulin fingið nógv at halda um valdið, hann hevur? (b) Hvørjum søgum eiga sonn kristin at halda seg frá?
19 Meðan nógv í vesturlondum undirmeta valdið hjá Satani, er tað øvuta galdandi aðrastaðni í heiminum. Har hevur Djevulin fingið nógv at trúgva, at hann hevur størri vald, enn hann í veruleikanum hevur. Nøkur menniskju eru so bangin fyri illum andum, at tað fyllir allan gerandisdagin hjá teimum. Søgur um kraftargerðir hjá illum andum eru ógvuliga vanligar. Nógvum dámar væl at siga frá sovorðnum søgum, og fólk verða hugtikin av teimum. Eiga vit at spjaða slíkar søgur? Nei, vit, sum tæna hinum sanna Gudi, vilja av tveimum týðandi orsøkum einki hava við tílíkt at gera.
20. Hvussu kundi onkur, kanska óætlað, spjatt villleiðandi boðskapir frá Satani?
20 Í fyrra lagi fremur tað áhugamálini hjá Satani at fortelja søgur um kraftargerðirnar hjá illu andunum. Hvussu tá? Bíblian staðfestir, at Satan er førur fyri at gera kraftargerðir, men hon ávarar eisini um, at hann nýtir ’lygn og svik’. (2 Tessalonikabræv 2:9, 10) Av tí at Satan er svíkjarin av øllum svíkjarum, veit hann, hvussu hann kann ávirka sinnið hjá teimum, sum eru hugtikin av okkultismu, og hvussu hann kann fáa tey at trúgva nøkrum, sum ikki passar. Kanska trúgva hesi fólkini veruliga, at tey hava sæð og hoyrt okkurt, og síðani fortelja tey sínar upplivingar, sum vóru tær sannar. Oftari søgurnar verða fortaldar, meira ógvisligar verða tær. Um ein tænari hjá Gudi tók tílíkar søgur uppaftur, hevði hann í roynd og veru gingið ørindi Djevulsins – „faðir lygnarinnar“. Hann hevði spjatt villleiðandi boðskapir frá Satani. – Jóhannes 8:44; 2 Timoteus 2:16.
21. Hvat lata vit okkara samrøður verða miðsavnaðar um?
21 Í seinna lagi eigur ein tænari hjá Gudi, sjálvt um hann fyrr í tíðini veruliga hevur upplivað okkurt við illum andum, ikki at undirhalda sínar trúarfelagar við slíkum. Hví ikki? Vit verða mint á at hava „eyguni vend á Jesus“, sum er høvuðsmillumgongumaður og fullkomari trúarinnar. (Hebrearabrævið 12:2) Ja, vit eiga at hugsa mest um Jesus, ikki Satan. Tað er vert at leggja til merkis, at meðan Jesus var á jørðini, sat hann ikki og fortaldi lærisveinunum søgur um illar andar, hóast hann hevði kunnað sagt nógv um, hvat Satan er førur fyri og ikki. Hann legði í staðin dent á boðskapin um Ríkið. Tí taka vit eftir Jesusi og ápostlunum og lata okkara samrøður verða miðsavnaðar um „stóru verk Guds“. – Ápostlasøgan 2:11; Lukas 8:1; Rómbrævið 1:11, 12.
22. Hvussu kunnu vit áhaldandi vera orsøk til ’gleði í Himli’?
22 Tað er satt, at Satan brúkar ymiskar kraftargerðir, harímillum okkultismu, í eini roynd at oyðileggja okkara samband við Jehova. Men hata vit hitt illa og halda fast við hitt góða, sleppur Satan ikki at ávirka okkara avgerð um at halda okkum frá øllum slagi av okkultismu. (Les Efesusbrævið 4:27.) Hugsa tær, hvussu stór ’gleðin verður í Himli’, um vit halda fram at „standa [okkum] móti svikaálopum Djevulsins“, inntil hann ikki er til longur! – Lukas 15:7; Efesusbrævið 6:11.
^ par. 16 Lýsandi heitini, sum verða brúkt um Satan (andstøðingur, útspillari, svíkjari, freistari, lygnari), vísa ikki, at hann er førur fyri at kanna okkara hjarta og sinni. Men Jehova verður hinvegin lýstur sum tann, ið „roynir hjørtuni“, og Jesus sum tann, ið „rannsakar nýru og hjørtu“. – Orðtøkini 17:3; Opinberingin 2:23.
^ par. 18 Fleiri upplýsingar eru at finna í greinini „En helbredstest for dig?“ í Vagttårnet, 15. desember 1994, síðurnar 19-22, og í greinini „Hvad siger Bibelen? Har det nogen betydning hvilken lægebehandling man vælger?“ í Vågn op! 8. januar 2001, síðurnar 26-27.


text:
At geva seyði við vegirnar
Nógva staðni er tað vanlig sjón at síggja fólk, sum geva seyði hoyggj og kraftfóður, við landsvegirnar. Seyðurin kennir væl bilarnar hjá teimum, sum mata, og kemur tvísporandi úr øllum ættum. Eisini síggjast ofta bøndur spræna tøð fram við vegnum, sum hevur við sær, at nógvur seyður er við vegin har á leiðini, tá ið gróðurin kemur.
Eigarar, sum helst vilja geva seyði sínum beinleiðis úr bilinum, ala við hesum óhepna framferðarhátti sín seyð inn í ferðsluna, sum er stak óheppið fyri ferðslutrygdina.


text:
Tummilsreglur til børn
Tummilsreglurnar kunnu vera útgangsstøði fyri eini samrøðu um ferðslu.
Brúka eyguni!
Hygg altíð væl fyri tær, tá tú ert í ferðsluni.
Brúka oyruni!
Tú sært ikki altíð bilarnar, sum koma. Lurta fyri at vita, um ein bilur, sum tú ikki sært, kemur aftan fyri eini hús, hinumegin svingið ella niðri í brekkuni.
Steðga!
Steðga altíð á, áðrenn tú fert tvørtur um ein veg. Hygg í báðar ættir, lurta og kanna, um klárt er at fara tvørturum.
Brúka endurskinsvest!
Endurskinsvesturin ger, at tú sæst væl í dagslýsi, og endurskinið lýsir í myrkri, tá ein bilur kemur. Tú ert tryggari, um tú sæst í ferðsluni.


text:
Kris letur allar pengarnar til Barnaheimið
Mentan15-07-2017 - 17:38 - Jóanis Albert Nielsen
G! Fyri løtu síðan kunngjørdi Kris Kristoffersen, at hann fer ikki sjálvur at taka í móti pengum fyri konsertina í kvøld
At spæla tónleik er fyri tónleikrar eitt arbeiði, sum eitt hvørt annað arbeiði; Tað snýr seg um at gera síni ting væl og har eftir fáa sína løn.
Men summi menniskju lata meir av sær sjálvum, enn nakar í veruleikanum hevur biðið um. Soleiðis er Kris Kristofferson. Hann er kendur fyri sínar fíggjarligu stuðulsgávu.
Og í áðni kunngjørdi maðurin sjálvur á tíðindafundi í Gøtu, at hann fer ikki at taka í móti pengum fyri konsertina, sum hann spælir klokkan 18.00 í kvøld. Hann fer nevnliga at lata allar pengarnar til Barnaheimið í Havn.
Og pengarnir koma væl við, siga starvsfólk á Barnaheiminum, sum fyri stuttum vóru á skeið í at handfara traumatiserað børn og ung.
"Pengarnir fara óskerdir til til børnini. Okkara rakstur røkkur ikki til at geva børnunum upplivilsi, hóast tað er ein sera týdningarmikil partur av at byggja børnini upp aftaná trauma", fortelur Katrin Haraldsen, leiðari á Barnaheiminum.
"Vit eru sera takksom", sigur hon at enda.


text:
Longubróðir (fjaðragrúkaættin)
Lumpenus lampretaeformis (Walbaum, 1792)
Stødd: Longubróðir verður upp ímóti 50 cm langur, tó sjáldan longri enn 30-35 cm.
Dýpi: Hann er úr 10 m niður á 200 m, vanligast úr 40 m niður á 100 m.
Litur: Longubróðir er ljósgulbrúnur, kanska viðhvørt grønligur, síðurnar eru brúnblettutar, mynstrutar við bláligum farra.
Lýsing: Longubróðir er langur og klænur fiskur. Kroppurin er umleið 15 ferðir longri, enn hann er høgur. Hann hevur eina ryggfjøður eftir øllum bakinum, tó væl skild frá stertinum. Hann hevur eina gotfjøður frá gotinum aftur í klingruna. Hann hevur stórar uggafjaðrar og smáar og smalar búkfjaðrar. Sterturin smalkar út í ein spíss aftureftir.
Eyðkenni: Langi kroppurin. Liturin. Er munin klænri enn tarabrosma, og fæst ikki inni í fjøruni.
Týdningur: Longubróðir hevur ikki vinnuligan týdning.
da: Spidshalet langebarn, en: Serpent blenny, ís: Stóri mjóni, no: Stort langebarn, tý: Bandfisch
Útbreiðsla: Undir Føroyum er longubróðir fingin bæði inni á firðum og úti á landgrunninum. Hann er annars frá norðara parti av Bretsku Oyggjunum, í donskum sjógvi og vestara Eystarasalti. Til Svalbarðs og Novaja Semlja, Jan Mayen, Íslands og Grønlands. Í Vesturatlantshavinum er hann frá Baffinslandi og Labrador til Massachussetts.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
TÍÐINDI
Klaksvíkar sjúkrahús akkrediterað
Í februar vóru fólk frá danska stovninum IKAS og kannaðu um føroyska sjúkrahúsverkið lýkur dygdarkrøvini, sum Den Danske Kvalitetsmodel set... Les meiraApríl 10, 2017
Skurðviðgerðir
Leiðslan á KS hevur valt at kunngerða eitt aktivitetsskema fyri alt árið 2017, saman við einum yvirlitið yvir tær ymsu skurðviðgerðirnar, i... Les meiraFebruar 15, 2017
Heildarætlan
Umboð fyri Klaksvíkar kommunu og Klaksvíkar sjúkrahús, saman við hjálparfólki, hava skrivað ein Heildarætlan fyri heilsutænastur í Norður... Les meiraOktober 18, 2016
Fyrilestur um Petø venjingar
Í samband við, at vit hava haft hetta tilboðið fast á Klaksvíkar Sjúkrahúsi síðan 2011, vilja vit við hesum bjóða til ein fyrilestur um P... Les meiraFebruar 24, 2016
Heimasíðan nýtt snið
Við hesi nýggju heimasíðuni vóna vit at veita okkara viðskiftafólki eina betri tænastu. Síðan er einføld, og tað er ikki torført at leit... Les meiraNovember 19, 2015
Klaksvíkar Sjúkrahús
Á Klaksvíkar Sjúkrahúsið starvast umleið 150 starvsfólk, býtt í umleið 20 starvsbólkar, ið samstarvað við Landssjúkrahúsið og Suðuro... Les meiraNovember 19, 2015
Viðgerð fyri nýrastein í Føroyum
Í januar 2015 gjørdist tað møguligt, hjá føroyskum sjúklingum við nýrasteini, at verða viðgjørdir í Føroyum og hetta er eitt stórt fram... Les meiraNovember 19, 2015
Nýumvæld skurðstova
Skurðstovan, sum varð tikin í nýtslu í 1988, er nú totalrenoverað og varð tikin í nýtslu aftur mitt í Septembur. Vit kunnu fegnast nýggja ... Les meiraNovember 19, 2015


text:
Orð: Chr. Richardt
Týtt: Jákup Dahl
1. Á bergi stendur vitin hátt,
hann sjálvur lítið sýnir,
tó ljós hans gjøgnum dimmu nátt
í ódn og logn bjart skínur;
sum stjørnan ljós hans svitast ei,
so skip og bátar finna leið,
tá av myrku nátt tað skýmir.
2. Sum vitin hava vit tað verk
at lýsa og at leiða
øll før, ið sigla, veik og sterk,
um lívsins fjørð hin breiða;
um djúpt er hav, hann stendur trygt,
tá vit á klett hann hava bygt,
hann ljós sítt tá kann spreiða.
3. Men fyrst og síðst ger vitin tað
við boðar øll at vara,
so gott og ilt er hvørt sítt lag,
og lygisker ei skjara,
so yvir dýpsins dulda kav
í trúgv vit halda fram um hav,
at lívsins strondum fara.


text:
Kringlan
14:00 Vælkomin v/Helle Thede Johansen
14:05 Týdningurin av Barna- og ungdómsbókmentum v/Turið Sigurðardóttir
14:15 Stríðið um tað góða grasið Bárður Oskarsson (Niels Jákup Thomsen lesur)
14:25 Poetikus Edward Fuglø (Marna Jacobsen lesur)
14:35 Barnasálmur Frískúlin í Havn
14:40 Barnasálmabókin Niels Jákup Thomsen og Dina Gellert
14:55 Kongur Edward Fuglø (Børn úr frískúlanum í Havn lesa)
15:00 Barnasálmur Frískúlin í Havn
15:05 Ungir rithøvundar v/Oddfríður M. Rasmussen
15:10 Sprottin úr ongum Trygvi Danielsen (Oddfríður M. Rasmussen lesur)
15:20 Til jarðarferð hjá dreymum Sissal Tókadóttir Dahl
Athøll/Skálin
15:50 Visuel Poesi v/Kinna Poulsen
16:00 Litografi og yrkingar v/Jan Andersson
16:10 Avbyrgingar Tóroddur Poulsen
16:20 Rót Tripp Marjun S. Kjelnæs
16:30 Eru koparrør í himmiríki Katrin Ottarsdóttir
16:40 Ravnar á ljóðleysum flogi/Endurtøkur Sissal Kampmann
Steðgur
16:50 Myrkursins børn Súsanna Tórgarð
17:00 Frammanfyri lógini Hanus Kamban
17:10 Tann fimti maðurin Jógvan Isaksen
17:20 Poul F v/ Hanus G. Johansen
Pallborð
17:25 Føroysk bókmentan út í heim!?
Orðstýrari Óluva Zachariassen
Luttakarar Jenny Johannesen, Hugin Eide, Guðrun
Gaard og Jógvan Isaksen
18:00 Endi


text:
Í dag var konsert við Tórshavnar kamarkóri í Gøtu kirkju. Konsertirnar hjá Tórshavnar kamarkóri eru altíð verdar at lurta eftir. Bernhardur Wilkinson dugir ótrúliga væl at fáa óskúlað fólk (ikki at blanda við óroynd fólk) at syngja, sum vóru tey skúlað. Hann hevði sum onki fingið ein motor við einum sylindara at ljóða sum ein […]
UNESCO, alheimsstovnur Sameindu Tjóða fyri útbúgving, vísindi og mentan, hevur síðan 1995 hátíðarhildið 23. apríl sum alheimsbókadag. Hesin dagur er eitt sindur sermerktur í bókmentasøguligum høpi, tí nógvir kendir rithøvundar eru antin føddir ella deyðir – ella bæði tvey – 23. apríl. William Shakespeare varð føddur 23. apríl 1564 og doyði 23. apríl í 1616 […]
Árligi bókadagurin er farin aftur um bak, og tíð er at verða bakklókur. Tað er ein frægd, at bøkur og tey, ið eru um bøkurnar (hetta skal ikki skiljast sum um bøkurnar liggja fyri deyðanum) kunnu savnast í einum so stásiligum bygningi sum Norðurlandahúsið er. Tiltakið vardi ein heilan seinnapart. Tiltøkini vóru býtt sundur í […]
Aftur í ár verður bókadagur. Hesa ferð verður bókadagurin hildin í Norðurlandahúsinum hin 13. november. Vanligt er í Føroyum, at flestu bøkurnar koma út til jóla. Føroyski bókamarknaðurin er ógvuliga lítil, og tí hevur ein slíkur bókadagur ógvuliga stóran týdning fyri føroyskar bókmentir. Hetta er dagurin, tá ið føroyskar bókmentir eru sjónligar, har rithøvundar savnast […]


text:
Latið okkum í felag vísa ørskapinum aftur
Summir politikarar hava sett sær fyri at avmontera fólkaræðið fyri eygunum á okkum og trumfa avgerðir ígjøgnum, sum býður meginpartinum av fólkinum ímóti, sum talar ímóti búskaparligari ráðgeving, gongur ímóti tøkniligari ráðgeving og hevur tikið løgtingið til gísla. Fólk eru óð og máttleys. Apatisk og óð. Hvaðan stavar henda ómegdin?
Vit hava leingi vitað, at hugsjónir eru okkurt, ið bara bráðnar burtur í einki nú á døgum, meðan kavráir neoliberalistar sleppa framat og snara samfelagið inn á óhoyrt ódemokratiska leið. Arbeiðslagið líkist tí, ið einstakir einaræðingar brúktu beint fyri seinna heimsbardaga. Kári P. Højgaard hevur avdúkað sína politisku muru og Innlendismálaráðið eitt arbeiðslag, ið einki fólkaræði tolir.
At hava hugsjónir hoyrir farnari tíð til, siga tey, sum stýra heiminum nú. Men einki kann vera skeivari. Niðurlaðing av flokkum og hugsjónum er orsøkin til tann hurlivasa, ið nú er í landinum ikki minst tað sinnisloysi, ið valdar millum fólk.
Yrkisfeløgini lata sær alt ov nógv lynda
Meðan hugsjónirnar dvína og fána, hendir tað sama við fleiri yrkisfeløgunum. Tey tiga.
Hvussu ber tað til, at Búskapar-og løgfrøðingafelagið letur sær lynda, at løgtingið skal atkvøða um eitt skjal, ið er loyniligt? Løgtingið skal smíðað eina lóg, sum er í samsvari við eina loyniliga avtalu?
Forkvinnan í rættarnevndini ætlar sær ikki at lesa sáttmálan, bara síggja til at lógin loyvir øllum tí, ið stendur í honum. Hetta er meira enn surrealistiskt. Slíkt, ið bara verður hildið at kunna koma fyri í politiskt kavrotnum londum og ikki hjá okkum. Hvar eru løgfrøðingarnir ? (Halgir W. Poulsen undantikin)
Verður hesin ørskapurin góðtikin, so má eingin aftur ivast í, hví skilgóðir, væl lærdir føroyingar búseta seg aðrastaðni. Hevur fráflytingin verið ov stór leingi, so verður hon uppaftur størri nú. Slíkum finna sivilserað fólk seg ikki í.
Hvat sigur Akademikarafelagið, ið hevur so nógv skilafólk undir sínum veingjabreiði? Starvsmannafelagið? Finna øll seg í, at avgerðir verða tiknar, ið ganga beint ímóti allari tilráðing, sum er í landinum?
Tilráðing, ið fólk við útbúgving, hava latið politiska myndugleikanum? Verkfrøði, búskaparfrøði, løgfrøði alt verður kveistrað til viks. Samstundis undra vit okkum á, at fólk ikki tíma aftur til oyggjarnar.
Berufsverbot
Væl veit eg, at nógv skilafólk tiga heldur enn at siga sína meining, tí tey vilja bjarga sínum egna skinni. Men eitt og hvørt fólkræði krevur kjak, og er tað at siga sína meining tað sama sum at missa starvið, so hava við skipað Berufsverbot í Føroyum. Tað er ikki gott at egna við, tá ið ung kjakvand fólk skulu fáast heim aftur.
Er tað ikki fólki greitt, at henda tøgnin, líkasælan ella ómegdin ger, at teir politikararnir, ið nú stýra landinum, kunnu forkoma okkara fólkaræði og seta uppaftur meira ferð á fráflytingina?
Yrkisfeløg og fólkaræði
Einki skipað samfelag hevur klárað seg uttan yrkisfeløg, sum mótvekt til teirra, ið skulu rinda lønirnar, og einki fólkaræði kann klára seg við ongum fjølmiðlafólki, sum fáa valdshavar at standa til svars fyri tað, teir gera.
Vit hava almennar fjølmiðlar, ið hava sent popp út í eitt í tríggjar mánaðir, og yrkisfeløg, sum ikki gera vart við seg. Tað vita politikarar, tí ber til at avmontera fólkræðið fyri eygunum á okkum. Teir vita, at mótspælararnir eru avmaktaðir.
Vit minnast: Pensjónirnar vórðu endavendar. Vit skramblaðu við karamellblikkum í tveir dagar, so hevði Jørgen vunnið.
Skattur broyttur til fyrimunar fyri tey ríku. Pedagogarnir glefsaðu eina løtu, so var tað stríðið av.
Stórbyggimál sluppu snikkaleys við undantøkum frá hesum og hasum. Innlendismálaráðið setti allar grundreglur til viks, stytti hoyringarfreistir burtur í einki o.m.m.a.. Og so læt ikki í nøkrum aftur.
Og nú hetta, sum setur fólkaræðið so ógvusliga til viks, at løgtingið skal taka støðu til ein sáttmála, ið eingin í løgtinginum hevur lisið. Hetta er so óhoyrt, at eingin áður hevur hugsað sær henda møguleika. Hetta rekur og styggir fólk av landinum, verður einki sett uppímóti
Hvør skal vera á oddanum?
Tað er órímiligt at halda, at einstaklingar skulu standa á odda fyri einum mótmæli, tí mugu fakfeløgini taka seg saman og vísa løgtinginum, hvat Føroya fólk heldur um hetta vitloysið.
Tey mugu vísa teimum ráðandi í landinum, at hesum taka føroyingar ikki undir við. Og tað mugu yrkisfeløg og politiska andstøðan í tinginum síggja til nú, tí annars endar hetta í einum sorgarleiki, sum kostar nógv meira enn tær milliardirnar, ið júkað verður um upp í saman. Hetta fer at elva til eitt máttloysi, líkasælu og sinnisliga ómegd, vit ikki klára í einum útjaðara, ið longu bløðir illa.
Arbeiðsgevararnir hava gjørt vart við síni sjónarmið. Onnur feløg við.
Landsverk við serkunnleikanum til tunnilsgerðir, hevur lagt sínar útrokningar fram. Fyrrverrandi formaðurin í Búskaparráðnum hevur greinað málið alment. Allar útrokningar, øll tilmæli, alt bendir á, at tað, ið Kári og Innlendismálaráðið gera saman við øðrum víða gitnum monnum, er ikki bara skeivt men botnkorrupt.
Ljót útlit
Um so er, at vit í líkasælu finna okkum í hesum, so kunnu vit gevast at tosa um framburð og fólkavøkstur og at fáa skilagóð fólk aftur til landið, tí einki skilafólk flytur til eitt so kavrotið hol, sum Føroyar eru vorðnar undir leiðslu av Kaj Leo Johannesen og hansara landsstýri.
Politikararnir, sum javnan tosa um at loysa trupulleikarnar um fráflyting, hava avdúkað seg sjálvar: teir eru sjálvir trupulleikin. Teir kunnu ikki loysa trupulleikan uttan at sleppa sær av rókini.
Eingin politikari hevur sum Kári Højgaard nakrantíð neyðtikið føroyska fólkaræðið so ógvusliga, sum hann hevur gjørt, og hann ger tað saman við løgnasta løgmanni, Føroyar nakrantíð hava átt. Vit kunnu halda um teir og Jørgen & co tað, vit vilja, men teir sita við valdinum og telva dag og nátt nú fyri at fremja eitt stórstílað alment brotsverk. Uppímóti tí ber ikki til hjá einstaklingum at goyggja – tað má vera felagsátak.
At formaðurin í felagnum hjá føroyskum miðlafólkum ger vart við sína støðu er gott, men ikki nóg mikið. At einstakir journalistar royna at lýsa málið er gott, men ikki nóg mikið. Tí skilagóðar greiningar og grundgevingar rína ikki við longur.
Fær andstøðan ikki henda ørskapin steðgaðan, slepst ikki úr aftur tí óhugnaliga apati, ið hevur breitt seg um alt landið seinastu árini.
Og so spurningurin til tey, ið eiga styrkina: Ber ikki til at fáa eitt munagott rungandi nei til ørskapin mobiliserað?
Jonhard Mikkelsen


text:
Plast vindeyguni frá Vind seta eitt heilt nýtt støðið tá tað kemur til isolering.
Samstundis sum vindeyguni eisini eru ment til at lúka øll framtíðar krøv innan umhvørvi.
Vindeyguni eru framleidd úr nútíðar og viðlíkahaldsfríðum tilfari og sniðgivin soleiðis at tey passa til nærum øll hús - óansæð um húsini eru eldri ella spildur nýggj.
Við sínum lágorku rútum uppfylla vindeyguni øll minstukrøv frá BR10. Vindeyguni eru framleidd og sniðgivin við atliti til framíðar umhvørviskrøv.
Vindeyguni vera framleidd úr einum av sterkastu og mest haldbaru plasttilfarinum á marknaðinum – uPVC. Hetta plasttilfari verður endurnýtt, og tískil umhvørvisvinarligt.
Vindeyguni eru DVC góðkend, umframt at tey eisini eru DVV- og CE merkt.
Tú hevur møguleika at velja millum hesar 10 standardfarvurnar.
Øll vindeygu frá Vind vera veitt við lágorkurútum við hitakanti. Hetta tryggjar eitt minimalt tap av hita.
Til allar okkara vørur ber til at keypa rútar við ymiskum funktiónum. Hetta verður framt umvegis serbílegging.
Prýðisglas, eisini kalla ráglas, er sjónligt glas við einum mynstri í á yvirflatuni. Prýðisglas kann nýtast til praktisk endamál – s.s inn til vesi ella til úthurð. Eisini kann glasið nýtast sum prýðið, m.a kann tað geva eina flotta effekt á m.a úthurðina.
Trygdarglas er glas ið minkar munandi um vandan fyri innbroti. Við trygdarglasi verður munur gjørdur á tveimum høvuðssløgum: Herða glas og laminera glas.
Herða glas: Herða glas kann í nógvum førum geva eina góða trygd móti glasniðurfallið, trýstbelastningum og harðari viðferð. Herða glas er tó ikki besta loysn móti innbroti, tá tá fólk ið vita hvussu tað skal viðfarast møguliga kunnu sleppa gjøgnum sikringar og fremja herverk ella innbrot.
Laminera glas: Laminera glas hevur mangar brúksfunktiónir. Serliga funktiónin er at forða fyri ella seinka óbodnum gestum at troðka seg ígjøgnum. Tað lamineraða trygdarglasið verður framleitt við at tvey ella fleiri løg av glasið vera løgd saman við plastiskari plastfolio. Hesin pakkin verður hareftir hitaður somikið nógv upp, soleiðis at folian kann heftast á glasið.
Funktiónin hjá vindeyganum skal vera at sleppa dagsljósið inn og samstundis skapa tað best møguliga inniklima við tí lægsta orkuforbrúkinum. Sólavvísandi glas noyðist ikki at vera farva. Serliga tá talan er um stór vindeyga partíir kan talan vera um at royna at lukka nakað av sólstrálunum úti, í og við at tað skjótt kann gerast sera heitt inni.
Við 70/40 standard sólavvísandi rútinum frá Vind verða 70% av ljósinum loyvt inn, men samstundis verður ávirkanin á hitan einans 40%.
Við ljóðdoyvandi rútum ber til at minka um larmin innandura. Í Føroyum búgva vit ofta tætt við veg, havnir og onnur stóð, har tað stendst nakað av larmi frá. Við ljóðdoyvandi rútum frá Vind kann sleppast undan hesi høvuðpínu. Ljóðdoyvandi eginleikin hjá vindeygum kann betrast við at broyta glasi og/ella økju um frástøðuna millum glaslagini. Tá man økir um tjúkdina á glasinum gerst rúturin tyngri, og ljóðbylgjurnar kunnu ikki seta somu svingningar eins lætt.
Vindeyguni eru heilt serstøk tá tað kemur til isolering.
Við støðið í teimum herdu krøvunum innan vindeygu og tess isoleringsevnum eru plast vindeyguni hjá Vind tann besta loysnin tá tað kemur til nýbygging, ella til umbygging av eldri sethúsum ella vinnubygningum.
Tann serligi uppbygnaðurin av karmum og rammum hevur heili 5 kømur við stillstandandi luft. Hetta gevur eina sera høga isolering við einum U-virðið á karm og rammu á hægst 1,3.


text:
Orð: Ókendur
Lag: Silas Jones Vail
Týtt: Victor Danielsen
Upprunaheiti: Om enn din synd som skarlagen er rød
1. Er reyð tín synd so sum skarlak og blóð,
ræddur og vónleysur tú,
rennur tó bjargingarkeldan so góð –
Jesus vil frelsa teg nú!
Niðurlag: Jesus vil frelsa teg nú,
Jesus vil frelsa teg nú,
ja, Jesus vil frelsa frá deyða og synd –
Jesus vil frelsa teg nú!
2. Gjørdist tær gleðin í heiminum tóm,
fyllist av deyðræðslu tú,
kom tá til hann, sum bar deyða og dóm –
Jesus vil frelsa teg nú!
3. Komi so deyðin, tá sál tín er frí!
Syngja tá glaður kanst tú:
Sigurin vunnin er, endað mítt stríð! –
Jesus vil frelsa teg nú!


text:
LOYSN 13: Stjørnueyga eftir Topelius
Nú visti Niko ikki , hvat hon skuldi gera við barnið. Tað var lítið og tað hugdi upp á Niko, eyguni glampaðu sum smáar stjørnur, men Niko visti væl, at sovorðin smá børn grótu ofta bæði eftir mati, og tí at tey vóru svong, og hon hevði onga suttufløsku hjá sær. Hon hugdi rundan um seg, kanska hon kundi lata góðum fólki barnið. Hon kundi kanska havt tað við sær til Havnar og latið tað inn á politistøðina saman við urinum, men áðrenn hon kom til Havnar mundi barnið verða bæði vátt og svangt. Hon tók reimina úr buksunum og bant barnið upp á bakið, so fór hon til gongu til næsta hús. Tað var eitt hvítt hús við nógvum jólaperum og øðrum pynti uttanfyri. Konan í húsinum var bæði blíð og týð, hon bjóðaði Niko bæði mat og song og alt. Og hon lovaði, at barnið skuldi onga neyð hava, hon skuldi nokk lata tað til foreldrini.
Niko var væl til passar, mett og væl sett, tá ið hon helt á Hórisgøtu í fagrasta veðri, tað var í lýsingini, men stjørnur vóru enn at síggja. Áðrenn hon var farin frá húsunum á Oyrareingjum hevði hon pussað urið so fast og skjótt, sum hon var ment, og knappliga slóknaðu tølini og tað brakaði í urinum, sum okkurt var rustað. Øll tølini vóru burtur eina góða løtu, Niko hopaði ikki, at hon hevði brotið urið, tí hon átti ikki urið. Nú meðan hon sat og hugdi at urinum, kom eitt tal til sjóndar, og tað var null. Null, hugsaði Niko, tað er ikki ein gong eitt tal, null er einki.
Tá ið Niko var komin niðaná, sá hon tvey fólk koma, ein mann og eina kvinnu, tey leiddust ella hann styðjaði hana. Tá ið tey komu nærri, hoyrdi Niko hvat tey prátaðu um. Hann segði – Jamen góða, har var einki pláss á hotell Føroyum, og tú vildi ikki inn á Natostøðina í Mjørkadali. – Nei, segði konan, har fari eg illanstíð, eg eri pasifistur. Nú sá Niko , at konan var so øgiliga tjúkk, og Niko visti væl, at tá ið konur høvdu so stóran búk, høvdu tær eitt barn í búkinum. –Jamen segði konan, -ætlar tú at eg skal eiga hetta barnið úti? Tí eg føli, at tað verður skjótt. -Vita um tú orkar at ganga yvir til handa garðin har yviri, eg haldi, at eg síggi eitt seyðaból ella eitt seyðahús har yviri, segði maðurin. Og tey fóru spakuliga yvir ímóti einum seyðahúsi sum stóð undir einum bakka.


text:
Málningarnir eru úr stóra savninum hjá Emil Juul Thomsen, sum býr í næstu húsum. Saman við John Dalsgarð ger Kinna bók um einastandandi og sjáldsama málaran úr Nólsoy. Bókin kemur út 24. september á forlagnum hjá Emil, Bókagarður.
Í 1975, tá eg var í skrivstovulæru í Málingahandilinum úti við Landavegin, var uppgávan eisini at avgreiða kundar í hobbydeildini á loftinum. Summarið hetta árið kom Steffan inn at keypa máling og penslar. Ílætin akkurát sum í filminum frá 1961. Lukkutíð var avgreiðsludiskurin úr glasi, sum í gomlu kondittaríunum. Steffan hvørki mælti ella hugdi upp, men peikaði niður á tuburnar, hann vildi hava og onkran pensilin eisini. Soleiðis var handilin við nólsoyarmálaran avreiddur í allari lagaligheit, uttan eitt orð. Visti lítið og einki um hann tá. Mintist bert spartansku málningarnar av turkiløgum í framsýningarglugganum hjá Andor Eirikstoft í Sverrisgøtu.
Hóast ringasta veður á ovastevnu, vóru nógv møtt til upplatingina leygardagin. Prátið gekk og fólk hugna sær og skiftu orð um Steffan og málningar hansara. Ikki minst var hugaligt at Emil Juul Thomsen sjálvur var møttur og bar fram eina ella tvær serenadur, ið kanska - kanska ikki - tóku støði í Nu flyr jeg til din nåde og øðrum versum, ið knýta seg til Kingohevdina kring landið.
Nólsoyarmálarin - heilsan borgarstjórans tá latið varð upp, leygardagin 15. august 2009 kl 15:30:
"Hetta er seytjanda árið á rað at nólsoyingar bjóða okkum vælkomum á ovastevnu.
Sum borgarstjóri er tað mær ein gleði at síggja at ovastevan hevur vaksið seg stóra og sterka og nú telist millum føstu stevnurnar í landinum.
Í ár er Tórshavnar kommuna serliga fegin um at fáa innivist í hesum frálíku hølum við einari myndlistaframsýning, har hugtakið list verður sett í eitt bæði viðkomandi og sannførandi ljós.
Saman við listfrøðinginum Kinnu Poulsen eru vit sloppin inn í grannahúsini – húsini hjá Emil Juul Thomsen – at hyggja at einum tí mesta sjáldsama og gávuríka listafólkinum, sum hetta land hevur fostrað. Tað er Steffan Danielsen. Sum júst eisini var nólsoyingur, við stórum N, um ein so kann siga.
Sæð frá mínum vinkuli sum borgarstjóri í kommununi, er tað sjáldsama í hesari framsýning, at øll myndaevnini eru hiðani úr túnunum. Allir málningar, sum Steffan hevur málað, og sum vit hava lánt frá Emil úr grannahúsunum, eru úr Nólsoyar bygd.
Reint topografiskt, staðbundið, er júst hetta ramman um sanna list. At listafólkið sjálvt av fyrstan tíð hevur havt serligar gávur, velur at gera nakað við tað – málar og málar – og fyriheldur seg aktivt uppsøkjandi, tá umræður listaverk og avrik, og tað, sum rørir seg í tíðini. Men altíð við støð í tí heimliga, í túninum og í bønum, sum vit so meistarliga síggja í filminum, sum Knud Leif Thomsen gjørdi her í Nólsoy í 1961.
Her síggja vit Steffan veruliga spæla fyri kameranum út í bønum meðan hann mátar og málar við staffeliið. Ein sannur sjónleikari og ein skarpur eygleiðari.
Sami Knud Leif Thomsen, sum gekk her í túninum mitt í 60’unum, filmaði eisini Tine hjá Herman Bang, Hosekræmmeren hjá Steen Steensen Blicher, Midt i en Jazztid hjá Knud Sønderby og Løgneren hjá Martin A. Hansen.
So hesin danski filmsleiksjóri hevur sæð nakað í Steffani longu tá.
Og hetta við sjónligheit, at gáa um og at lata seg síggja sum listafólk er so ómetaliga umráðandi.
Tí er tað ein gleði í dag at vita, at onkur gáar um hesi frágera listaverk. Tí viðkomandi blíva tey ikki fyrr enn vit – almenningurin – síggja tey. Og kunnu skifta orð um tey.
Og lukkutíð hava vit her í bygdini ein mecén, ein vælvildarmann, ið hevur gáað um listina hjá Steffani, og ger tað enn, hóast árini eru vorðin mong. Og tað er Emil.
Hann og hansara fólk eiga stóra tøkk fyri at hava latið upp fyri hesum dýrgripi, sum Nólsoyggin eigur, og tað í næsta grannahúsi.
Sum sangurin um Nánd sigur: ”Tað manglar bert tað, at tú varanst tí.”
Kæru nólsoyingar, kæru gestir. Nú er høvið at varnast, at varnast staðbundnu listina hjá Steffani Danielsen, hiðani úr Nólsoy.
Kinna, ið er listfrøðingur fer klokkan 4 at røða um listina sjálva, so eg skal bara avmarka meg til at siga, at í mínum eygum er henda listin so unikk, so einastandandi, fyri Nólsoyarbygd, at hetta er sonn heimslist.
Hetta er tykkara størsta íkast í Nólsoy sum attraktión og ferðavinnuoyggj.
Tí øll sonn heimslist sprettur úr heimrustini, tí heimliga túninum. Um list gevur meingin millum grannar, so kann hon sanniliga eisini sleppa longur.
Og eg vænti at fólk vilja ferðast langa leið at síggja hesa list, beint her.
Vegna Tórshavnar kommunu skal eg takka tykkum her á Látrinum fyri innivist og ágrýtni. Eisini skal eg takka Kinnu Poulsen listfrøðingi fyri vælvild og dugnasemi. Tryggingarfelagið Føroyar skal eisini hava eina stóra tykk fyri tann stuðul, ið liggur í at tryggja hvørt einstakt listaverk á hesari framsýning.
Listamaðurin sjálvur hevur ikki verið millum okkum í 32 ár, og 28 ár eru liðin síðani myndir hjá Steffani Danielsen síðst vórðu sýndar fram. Men varðveitslan av málningum hansara hevur alla tíðini verið eitt hjartamál hjá Emil Juul Thomsen.
Vegna Tórshavnar kommunu skal eg tí veita honum og hansara næstrafólkum, kanska serliga Bjørn og vertsoninum John, eina hjartans tøkk.
- Emil, uttan tína umsorgan fyri listini hjá Steffani Danielsen varð henda framsýning aldri vorðin til. Í hvussu ikki her úti, í bygdini hjá Steffani sjálvum.
Henda karm eru vit í Tórshavnar kommunu serliga stolt av, og ikki minni glað fyri, nú ovastevna er. Og fyri at hava lagað karmin so góðan, sum vit síggja her inni, skal eg serliga takka leiðaranum á Látrinum, Guðrun Sundar Hansen.
Takk øll somul fyri hesa sjáldsamu listarligu uppliving í okkara egnu kommunu.
Góða ovastevnu og góða framsýning!"


text:
Leygardagin á Summar Festivalinum varð skipað fyri simultantelving, har stórmeistari okkara, Helgi D. Ziska, bjóðaði av. 10 telvarar tóku av møguleikanum.Les meira »
Helgi ársins norðurlendski telvari
Føroyski stórmeistarin Helgi Dam Ziska er sjálvurannar kosin ársins telvari í norðurlondum í 2017. Hin er norski heimsmeistarin Magnus Carlsen. Teir eru tilnevndir fyri avrikini í 2015 og 2016.Les meira »
Høgni Egilstoft Nielsen vunnið sín næsta IM norm
Í stóru altjóða kappingini, Faroes Open, ið varð hildin í Kollafirði og endaði í dag, eydnaðist tað unga telvaranum úr Sandavági at vinna sær sín næsta IM norm. Fyri at gerast altjóða meistari (IM), skal ein vinna sær tríggjar normar.Les meira »
Helgi nummar 3
Altjóða talvkappingin Faroes Open í Kollafirði endaði í dag.Les meira »
Helgi í topp 3
Føroyski stórmeistarin hevur nú vunnið seg fram á triðja pláss í altjóða talvkappingini Faroes Open í Kollafirði. Í næstsíðsta umfari týsdagin vann Helgi á danska altjóða meistaranum Martin Haubro. Helgi er ósigraður í kappingini; hevur vunnið trý talv og telvað fimm jøvn.Les meira »
Spenningur í Kollafirði
Indiska stjørnuskotið Srinath Narayanan er framvegis einsamallur á odda í altjóða talvkappingini Faroes Open í Kollafirði. Men favoritturin, Julio Granda Zuniga, úr Peru, er nú beint í hølunum á honum.Les meira »
Høgni bjóðar av í oddinum
20 ára gamli Høgni Egilstoft Nielsen (2323) bjóðar av í oddinum av talvkappingini Faroes Open. Í dag vann hann við svørtum móti Sjúrði Thorsteinssyni (2191). Við sigrinum hevur Høgni nú 4½ stig av 6 møguligum saman við tveimum øðrum telvarum, og har er bert ein, sum er framman fyri á stigatalvuni. Tað er indiski IM Srinath Narayanan (2505), sum aftur vann í dag ímóti GM Allan Stig Rasmussen (2540).Les meira »
Ungur indari einsamallur á odda
Sandavágsmaðurin, Rógvi Egilstoft Nielsen (2353), telvaði í dag oddatalv ímóti 23 ára gamla indaranum, IM Srinath Narayanan (2505). Rógvi hevði hvíta fólkið, men hóast hetta, so eydnaðist honum ikki at gera nakað við sterka indiska telvarin. IM Narayanan vann nevniliga talvið, og hann er nú einsamallur á odda í Faroes Open. Oddasessin grundlegði hann í gjár, tá hann vann ímóti favorittinum GM Julio Granda (2656).Les meira »
Rógvi við í oddinum
Sandavágsmaðurin, Rógvi Egilstoft Nielsen (2353), telist nú millum oddamenninar í stóru talvkappingini Faroes Open, sum verður telvað í Kollafirði í hesum døgum.Les meira »
Faroes Open: GM Julio Granda einsamallur á odda
Tvey umfør eru telvað av stóru talvkappingini Faroes Open í dag. Telvararnar løgdu til brots longu kl. 10 í morgun, tá fyrsta av dagsins umførum bleiv telvað, og so sótu teir aftur við talvborðini seinnapartin kl. 17.00, tá seinna av dagsins umførum fór í gongd.Les meira »